E. N. Setälä 60-vuotias
Järkkyi silloin jäinen mieli,
 koska haastoi haavekieli,
 puhui puulta suuremmalta
 Suomen voima, Suomen valta.

 Nousi mieliin tummat tuvat,
 tähkät täydet, kummat kuvat
 äitein yöstä, isäin työstä,
 Suomen hengen helmivyöstä.

 Jyskää tanner, taivonpieli,
 kun soi suuren Suomen mieli,
 sointuu kansakuntain kuulla
 Suomen synty Suomen suulla.

 Siin’ on totuus, tie ja tieto,
 lemmen leimu, liekki lieto,
 purku puhdas, pyrky pyyteen
 maahan, kansaan, ihmisyyteen.

 Haaveet, jotka hauta nieli,
 kun soi elon rautakieli,
 soi nyt suuremmista suista,
 heimon vapaan hengenpuista.

 Siksi terve, Suomen seppä,
 raita rakas, lemmen leppä,
 ääni isän, äidin veren:
 valkat mieltä valtameren.